**Brézje pri Poljčánah** *-a* s: v Brézju pri Poljčánah; brézenski, tudi bréški; Brézjani. Prvič se omeja leta 1542 (Krajevni leksikon Slovenije IV, 1980, str. 532; Priročni krajevni leksikon Slovenije, 1996, str. 65). Prebivalci tudi Brézovljani. Nevtralna oblika je Brézjani, narečna pa Brézljani; pridevnik brézjanski, brézenski, tudi bréški (Razgledi po krajevnih imenih, 1996, str. 181, 213, 214).

**Brézje** *-a* s: v Brézju; preb. im. Brezjàn, -ánka; prid. brézenski, tudi bréški. Ime izvira iz občnega imena brézje, kar pomeni 'brezov gozd' (Snoj, M., 2009, str. 79).

**Poljčáne** *-čán* ž mn.: v Poljčánah; preb. im. Poljčánčan, -ka; prid. poljčánski. Ime izvira iz občnega imena pólje (Snoj, M., 2009, str. 319).

Torej izvira krajevno ime **Brézje pri Poljčánah** iz občnega in pomeni brezov gozd pri polju.

**Drumlážno** *-ega* s:v Drumlážnem; prid. drumláški; prebivalci Drumláščani. Beseda drumlje pomeni drobno kamenje. Kraj se prvič omenja leta 1490 (Krajevni leksikon Slovenije IV, 1980, str. 535).

*Drumlažno*: dvomim, da je v osnovi beseda *drumlje* (ki jo navaja le Krajevni leksikon Slovenije IV, 535), saj s to povezavo ne pojasnimo niti zaključka imena (*-ažno*) niti pridevniške sklanjatve. Ali besedo *drumlje* kdo pozna? Srednjeveške omembe tega kraja niso dosti uporabne. Naselje se l. 1263 omenja kot *Pobresach*, kar je treba brati kot mestnik množine *Pobrežah*, k imenovalniku *Pobreže* – torej »prebivalci naselja na bregu«. Na jožefinskem vojaškem zemljevidu iz l. 1763–87 se kraj omenja kot *Modrus* in *Modruss*, kar je gotovo treba brati kot *Modruš* in kar zelo verjetno izvira iz rojstnega imena ali vzdevka *Modruš* (po modri barvi). Prebivalec Modruša se je imenoval *Modrušan*, kar se nam do danes ohranja kot priimek. Morda je izvor treba iskati v tej smeri in domnevati glasovni premet, kakor npr. *peretnica* : *repetnica* (Snoj, 2016).

**Fárovec** *-vca*m: v Fárovcu; prid. fárovški; preb. im. Fárovčan, -ka. Ime je izpeljano iz fára (župnišče) in je prvotno označevalo cerkveno posest (Snoj, M., 2009, str. 134). Kraj je bil posest spodnjepolskavskega župnišča. Od tod izvira njegovo ime. Prvič se omenja leta 1441 (Krajevni leksikon Slovenije IV, 1980, str. 535).

**Hóšnica** *-e* ž: v Hóšnici; prid. hóšniški; prebivalci Hóšničani. Raztreseno naselje. Hiše stoje posamič ali v manjših gručah v krčevinah mešanih gozdov, v katerih je največ hrastov, bukev in smrek (Krajevni leksikon Slovenije IV, 1980, str. 536).

Ime etimološko ni pojasnjeno. Možnih je več različic.

Poimenovanje Hošnica lahko izhaja iz narečne besede košnica, ki pomeni čebelji panj (Janez Osvald, 2016).

Hošnica je ime dobila po hosti, saj vas pokriva veliko gozdov (prebivalki Hošnice, 2016).

Najstarejši zapis tega krajevnega imena (l. 1272 *im dorfe Choetsniz*) dopušča branje *Hoščnica*, to pa bi kazalo na to, da je ime izpeljano iz besede *hošč*, ki je v različici *hvošč* »njivska preslica« potrjena v koroških narečjih. (Sprememba *hvo-* v *ho-* je pričakovana, prim. [*hoteti*](http://www.fran.si/193/marko-snoj-slovenski-etimoloski-slovar/4220584/hoteti?View=1&Query=hoteti&FilteredDictionaryIds=193)). Če je ta domneva pravilna, ime *Hošnica* prvotno pomeni »kjer raste njivska preslica«, kakor je npr. *Breznica* prvotno »kjer rastejo breze« (prof. dr. Marko Snoj, 2016).

**Ješôvec** -*vca* m: v Ješôvcu; prid. ješôvski; prebivalci Ješôvčani (Krajevni leksikon Slovenije IV, 1980, str. 537). Občnoimenski pomen kraja je 'jelšev gozd' (Snoj, M., 2009, str. 178).

**Kóčno ob Ložníci -***ega* s: v Kóčnem; prid. kóčenski; prebivalci Kóčljani (Krajevni leksikon Slovenije IV, 1980, str. 538; Priročni krajevni leksikon Slovenije, 1996, str. 147).

Občnoimenski pomen kóčna je 'dolina z amfiteatralno zaokroženim zglavjem konca' in 'dolinski konec s pašniki in gozdovi vred v širše zaokroženem zglavju pod ogromnim zapahom skalnih gorskih sten', kar je tvorjenka iz besede kót, ki pomeni 'alpsko dolino, ki je na koncu zaprta s skalnimi stenami' (Snoj, M., 2009, str. 193).

**Ložníca** -*e* ž: vodno in krajevno ime; na Ložníci; prid. ložníški; preb. im. Ložníčan, -ka. Občnoimenski pomen besede lóg je '(močvirni) travnik ob vodi, deloma porasel z drevesi' in 'gozd (blizu naseljenih krajev)' (Snoj, M., 2009, str. 243 in 246).

Torej pomeni Kočno ob Ložnici krajše dolinski konec ob močvirnem travniku. V osušeni dolini Ložnice so travniki, na katere se opira živinoreja (Krajevni leksikon Slovenije IV, 1980, str. 538).

**Krížni Vŕh *-****ega**Vŕha* m: na Krížnem Vŕhu; preb. im. Križnovŕhčan; prid. križnovŕški . Naselje je nastalo leta 1988 iz delov naselij Laporja, Razgorja, Zgornje Brežnice in Žabljeka (Priročni krajevni leksikon Slovenije, 1996, str. 159).

Tu so se od nekdaj križale štiri poti (prebivalka Križnega Vrha, 2016)

Iz občnega imena križ je izpeljano občno ime križišče, kar pomeni 'križpotje, razpotje'. Občnoimenski pomen besede vŕh ni samo 'najvišji del gore, hriba, hribovja ali griča', temveč tudi 'mesto, kjer se pot dvigne najvišje' (Snoj, M., 2009, str. 214 in 468).

Križni Vrh je torej križpotje na najvišjem mestu.

**Láporje** *-a* s: v Láporju; prid. láporski, preb. Láporčan, -ka. Ime izpeljano iz občnega imena lápor, ki pomeni 'kamnina, sestavljena iz drobnih zrn gline in apnenca ali dolomita'. Kraji s tem imenom ležijo na lapornatih tleh (Snoj, M., 2009, str. 226).

Na jugovzhodni strani pripadajoči zaselek Láporska Gôrca (v Láporski Gôrci, iz Láporske Gôrce), na severni strani Túrnše (v Túrnšah, túrnški, Túrnščani) (Krajevni leksikon Slovenije IV, 1980, str. 540).

Gôrca je manjšalnica od gôra. Občnoimenski pomen besede goríca je 'majhna gora, grič', kasneje v vzhodnih vinorodnih krajih tudi 'grič z vinogradi' (Snoj, M., 2009, str. 144).

Túrnše je izpeljano iz túren oziroma 'stolp' ter prvotno označuje mesto, na katerem stoji stolp (Snoj, M., 2009, str. 443).

Laporje je blatna vas. Nekoč je bilo na poteh, ki so vodile vanj, veliko ilovice in ljudje so stežka prihajali v vas (Janez Osvald, 2016).

**Lévič** *-a* m: v Léviču; prid. léviški, prebivalci Lévičani (Priročni krajevni leksikon Slovenije, 1996, str. 168). Močvirni dolinski travniki. Kraj je prvič izpričan leta 1451. Pred drugo svetovno vojno je bil Levič zaselek Žabljeka (Krajevni leksikon Slovenije IV, 1980, str. 540).

Levič je prvič omenjen leta 1451 (Krajevni leksikon dravske banovine, 1937, str. 423).

V župnijski kroniki so navedena tudi nekdanja poimenovanja kraja Levič, in sicer se zanj pojavljajo imena Rupe, Črete, Kamjek, Dolič (Župnijska kronika laporske župnije, 1839).

Krajevno ime je izpeljano iz osebnega imena Lev, ki se pri nas ohranja še v priimku Levec. Starovisokonemško ime Leo pomeni dobesedno 'drzen, pogumen kot lev' (Snoj, M., 2009, str. 232).

**Prétrež** *-a* m: v/na Prétrežu; prid. prétreški; prebivalci Prétrežani. Najstarejši zapis kraja je iz leta 1307 (Krajevni leksikon Slovenije IV, 1980, str. 547; Priročni krajevni leksikon Slovenije, 1996, str. 244).

Izpeljano iz občnega imena prétrg, kar lahko označuje vse, zaradi česar je svet pretrgan, npr. potok, reka, prekop, dolina, steza, gorski prehod ali globlja predrtina, razpora med vrhovi ali gorskimi čoki (Snoj, M., 2009, str. 332).

**Rázgor** **pri Žábljeku** *-a* m: v Rázgorju; rázgorski; Rázgorčani. Občno ime rázor pomeni 'brazda, ki jo naredi ralo ali plug, orni jarek'. Ime ne kaže na poljedelsko dejavnost, temveč na razbrazdano, razorano zemeljsko površje (Snoj, M., 2009, str. 349).

Pridevnik je tudi rázgorški. Kraj je bil pred drugo svetovno vojno zaselek Žabljeka (Krajevni leksikon Slovenije IV, 1980, str. 548).

**Štátenberg** *-a* m: v/na Štátenbergu; štátenberški; iz/s Štátenberga; prebivalci Štatenberžáni (Krajevni leksikon Slovenije IV, 1980, str. 556; Priročni krajevni leksikon Slovenije, 1996, str. 307).

Etimološki slovar ne navaja izvora imena, ki pa je prevzeto iz nemščine in bi glede na to, da se stari grad Štatenberg prvič omenja kot castrum Stetenburch leta 1250, ko so ga pozidali deželnoknežji fevdniki na griču (487 m) nad zaselkom Stári Grád pri Mákolah (Dvorec Štatenberg, 2016).

Štatenberg nastopa v listinah leta 1242, ko se je Friedrik iz Ptuja oddolžil nadškofiji z dohodki posesti, katere je imela njegova pokojna soproga Heradis – de praedio sive proprietate memoratae dominai sitae apud Staetenburch. Beseda apud daje slutiti, da je z imenom že mišljen grad (Stopar, I., 1991, str.134).

Občnoimenski pomen grád je 'veliko, utrjeno poslopje, utrdba'. Pomeni torej 'utrjena naselbina' (Snoj, M., 2009, str. 469).

Prvotno ime Stetenburch kaže namreč prej na nemško poimenovanje Burg 'grad' kot na današnji Berg 'hrib'. Nemški pridevnik stetig pomeni 'stalen'. Krajevno ime bi torej lahko pomenilo stalno utrjeno naselbino.

Prvotni grajski posestniki in morda tudi ustanovitelji so bili vitezi Štatenberški, ki se omenjajo leta 1220 in 1277 (Krajevni leksikon dravske banovine, 1937, str. 415).

Tako lahko sklepamo, da je naselbinsko ime nastalo iz osebnega lastnega imena.

*Štatenberg* je gotovo v zvezi s Štatenberžani. Ime rodovine verjetneje izvira iz nekega krajevnega *Stadtenberg*, *Stadtberg*, *Städtenberg* ali *Stettenberg,* ki se najdejo v Avstriji in na Nemškem. V prvem delu je torej najverjetneje nemški *Stadt* »mesto«, v drugem *Berg* »gora«: torej »mestni hrib«. Zapisi, ki kažejo na *Burg*, označujejo grad, utrdbo, in ne celotnega kraja, kot ste pravilno ugotovili iz latinskega zapisa. V srednjeveških zapisih prevladuje *berc* »gora«, npr. l. 1201 *Fridericus de Statenberc*, kasneje vse pogosteje s preglasom, npr. l. 1352 *Staetenberch*, 1386 *Stetenberg* (Snoj, 2016)

**Vrhóle pri Láporju** *-hól* ž mn.: v Vrhólah; prid. vrhólski; preb. im. Vrhólčan, -ka. Zanimiva je raba predloga v, saj se kraj Vrhólepri Slovénski Bístrici veže s predlogom na (Krajevni leksikon Slovenije IV, 1980, str. 559).

Krajevno ime Vrhóle izhaja iz tož. mn. občnega imena vrhól 'vrh' (Snoj, M., 2009, str. 469).

**Zgórnja Brežníca** *-e -e* ž: na Zgórnji Brežníci; prid. brežníški/zgórnjebrežníški; prebivalci Brežníčani/Zgórnjebrežníčani (Krajevni leksikon Slovenije IV, 1980, str. 561; Priročni krajevni leksikon Slovenije, 1996, str. 348).

Kraj Zgornja Brežnica je naveden kot Graben. Na gradu Turnše v Zgornji Brežnici so nekoč živeli graščaki Tiergotti, ki so morda imeli jelene, tako da bi izraz lahko izviral iz nemške besede Tiergarten, kar pomeni živalski vrt (Janez Osvald, 2016).

Druga imena za Zgornjo Brežnico so še Melje, Njiva (Župnijska kronika laporske župnije, 1839).

*Brežnica* je gotovo iz *breg*, kakor je npr. *Ložnica* iz *log* ali *Drežnica* iz *drezga*. Iz *breza* bi s to pripono pričakovali *Bréznica* z z-jem in ne ž-jem ter naglasom na prvem zlogu (Snoj, 2016).

**Žábljek** *-a* m: v Žábljeku; prid. žáblječanski; prebivalci Žáblječani (Priročni krajevni leksikon Slovenije, 1996, str. 355). Ime je izpeljano iz žába (Snoj, M., 2009, str. 485).

Ime je kraj dobil po žabah (nekdanja prebivalka Žabljeka, 2016).

Ime je kraj dobil po žebljih, ker so nekoč v njem žebljarji izdelovali žeblje (pokojna prebivalka Žabljeka povedala sedanjemu prebivalcu, 2016).

Kraj Žabljek se imenuje po žabah, lahko pa tudi po žebljih. Tamkajšnji prebivalci so bili nekoč kovači, ki so izdelovali žeblje, tako da je kraj znan tudi po tem (Janez Osvald, 2016).

Vas je prvič omenjena leta 1436. Nekoč je vključevala zaselka Razgor in Levič (Krajevni leksikon dravske banovine, 1937, str. 423).

*Žabljek* je nedvomno iz *žaba*, kakor je npr. *Orljek* iz *orel* ali *Oševljek* iz *oša*, *olša* »jelša«. Izvajanje iz *žebelj* je napačno, ker iz *e*-ja ne bi pričakovali *a* in ker se žeblju v lokalnem narečju reče *žrebelj*, kar je prvotneje od knjižnega *žebelj*. Poleg tega se kraji praviloma ne imenujejo po tako majhnem izdelku človeških rok. Na *Ribnico* se tu ne morete sklicevati, ker je to ime tvorjeno z drugo pripono. *Ribnica* je tvorbeno primerljiva z *Žabnico* (prof. dr. Marko Snoj, 2016).

Avtorja raziskovalne naloge Izvor krajevnih imen v šolskem okolišu Žiga Iršič in Niki Vantur ter mentorica Albina Avsec, prof., se iskreno zahvaljujemo prof. dr. Marku Snoju, avtorju Etimološkega slovarja slovenskih zemljepisnih imen (2009), za izraženo mnenje. Hvala tudi vsem intervjuvancem.